Forslag til RÅDETS AFGØRELSE om forlængelse af anvendelsesperioden for de relevante foranstaltninger, der blev truffet ved afgørelse 2011/492/EU om afslutning af konsultationsproceduren med Republikken Guinea-Bissau i medfør af artikel 96 i AVS-EU-partnerskabsaftalen /* COM/2013/0439 final - 2013/0208 (NLE) */





BEGRUNDELSE Den 31. januar 2011 besluttede Den Europæiske Union at indlede konsultationer med Republikken Guinea-Bissau i medfør af den reviderede AVS-EU-partnerskabsaftales artikel 96. Afgørelsen blev truffet umiddelbart efter begivenhederne den 1. april 2010. Det var dagen, hvor en gruppe oprørske militærfolk under ledelse af general Antonio Indjai, næstkommanderende for de væbnede styrker, arresterede chefen for de væbnede styrker, José Zamora Induta, og Guinea-Bissaus premierminister, Carlos Gomes Junior. Efter oprøret blev general Indjai de facto-chef for de væbnede styrker, indtil han ved dekret fra præsident Bacai Sanha og efter forslag fra regeringen officielt blev udnævnt den 25. juni 2010. Udnævnelsen den 8. oktober 2010 af kontreadmiral Bubo Na Tchuto til flådechef var et nyt slag imod den gode regeringsledelse i landet. Kontreadmiral Na Tchuto spillede en destabiliserende rolle i begivenhederne efter oprøret den 1. april og er genstand for sanktioner pålagt af de internationale parter for formodet medvirken til ulovlige aktiviteter. Den Europæiske Union er af den opfattelse, at oprøret den 1. april 2010 og den senere udnævnelse af oprørets vigtigste ophavsmænd til stillinger i militærets højeste ledelse udgør en alvorlig og åbenlys overtrædelse af de centrale elementer i AVS-EU-partnerskabsaftales artikel 9 (overholdelse af de demokratiske principper) og er et særligt hastende tilfælde, jf. artikel 96, stk. 2, litra b). Myndighederne i Guinea-Bissau blev følgelig i en skrivelse af 2. februar 2011 inviteret til konsultationer. Det indledende møde fandt sted i Bruxelles den 29. marts 2011. Under dette møde blev deltagerne orienteret om forslagene fra Guinea-Bissau om skridtvis at sikre det civile styres forrang, forbedre den demokratiske regeringsførelse, sikre overholdelsen af den forfatningsmæssige orden og retsstaten samt bekæmpe straffrihed og organiseret kriminalitet. Delegationen fra Guinea-Bissau forpligtede sig navnlig til: · under passende materielle og sikkerhedsmæssige forhold i fuldstændig uafhængighed at udføre og afslutte undersøgelser og retlige procedurer vedrørende mordene i marts og juni 2009 · at gennemføre en reel reform af sikkerhedssektoren med udgangspunkt i den strategi, der er godkendt af det nationale parlament, og den lovpakke, der blev udarbejdet med støtte fra EU's FSFP-mission · at sikre, at stillinger i den øverste militære ledelse besættes ved udnævnelse af personer, der ikke har været involveret i forfatningsstridige eller ulovlige aktiviteter eller i voldelige aktioner i overensstemmelse med konklusionerne og henstillingerne i Ecowas' køreplan for reformering af sikkerhedssektoren · at godkende og bistå en ekspertmission, der skal bidrage til reformen af sikkerhedssektoren og beskyttelsen af politikerne, som gennemføres med støtte fra Ecowas, CPLP og/eller andre parter · at udarbejde, vedtage og effektivt gennemføre nationale operationelle planer til gennemførelse af reformen af sikkerhedssektoren og til at bekæmpe narkotrafikken · at forbedre den administrative og økonomiske forvaltning af civilt og militært personale og foranstaltningerne til bekæmpelse af hvidvask af penge. Den Europæiske Union mærkede sig de ovennævnte tilsagn i sine konklusioner af konsultationerne. Den har indtrængende anmodet repræsentanterne fra republikken Guinea-Bissau til at iværksætte retlige undersøgelser og procedurer vedrørende begivenhederne den 1. april 2010 for at styrke kampen mod straffrihed og at foreslå en mere detaljeret tidsplan for gennemførelsen af foranstaltningerne i overensstemmelse med de frister, der er fastlagt i Ecowas-køreplanen. Den 18. juli 2011 besluttede Unionen ved Rådets afgørelse 2011/492/EU at vedtage relevante foranstaltninger til gennemførelse af disse tilsagn, herunder et system af gensidige forpligtelser med henblik på en gradvis genoptagelse af samarbejdet med EU. Et opfølgende artikel 96-kontrolbesøg fandt sted i Bissau den 18.-20. januar 2012. I rapporten om kontrolbesøget blev det fremhævet, at gennemførelsen af den første gruppe af forpligtelser i Rådets afgørelse 2011/492/EU var utilstrækkelig, og at det derfor ikke var muligt at genoptage de tilsvarende samarbejdsprogrammer. Rådets Afrikagruppe tilsluttede sig rapporten den 15. februar 2012. Den 12. april 2012 gennemførte dele af de væbnede styrker et statskup efter den første runde af præsidentvalget, der skulle afholdes efter præsident Bacai Sanhas død i januar. Den fungerende præsident og premierministeren blev arresteret. Ecowas har siden mæglet for at nå til en løsning, der kan føre til genoprettelse af demokratiet i Guinea-Bissau, men der er til dato kun gjort få fremskridt mod en tilbagevenden til den forfatningsmæssige orden. Ved Rådets afgørelse 2012/387/EU af 16. juli 2012 blev Rådets afgørelse 2011/492/EU forlænget med et år til den 19. juli 2013. Kommissionen finder det vigtigt, at Rådets afgørelse 2011/492/EU ikke udløber, eftersom den udgør den afgørende ramme for fremme af demokratisk stabilitet i Guinea-Bissau. Det foreslås derfor, at udløbsdatoen udsættes yderligere, til den 19. juli 2014. Efter den 31. december 2013, hvor den 10. EUF udløber, og før den 11. EUF træder i kraft, vil de i bilaget til Rådets afgørelse 2011/492/EU fastsatte EU-tilsagn blive finansieret gennem den overgangsfacilitet, der skal etableres. Afgørelsens væsentligste indhold (dvs. de præcise betingelser og EU's deltaljerede tilsagn) skal muligvis tilpasses, eftersom den politiske situation er under forandring, men på nuværende tidspunkt er det ikke muligt med tilstrækkelig præcision at forudsige, hvordan situationen kan udvikle sig. Konklusion I lyset af ovenstående opfordres Rådet til at vedtage vedlagte udkast til forslag til Rådets afgørelse om forlængelse af anvendelsesperioden for de relevante foranstaltninger over for Guinea-Bissau. 2013/0208 (NLE) Forslag til RÅDETS AFGØRELSE om forlængelse af anvendelsesperioden for de relevante foranstaltninger, der blev truffet ved afgørelse 2011/492/EU om afslutning af konsultationsproceduren med Republikken Guinea-Bissau i medfør af artikel 96 i AVS-EU-partnerskabsaftalen RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, der blev undertegnet den 23. juni 2000 i Cotonou[1] ("AVS-EU-partnerskabsaftalen") og revideret i Ouagadougou i Burkina Faso den 22. juni 2010[2], særlig artikel 96, under henvisning til den interne aftale om de foranstaltninger, der skal træffes, og de procedurer, der skal følges ved gennemførelsen af AVS-EU-partnerskabsaftalen[3], særlig artikel 3, under henvisning til forslag fra Europa-Kommissionen, og ud fra følgende betragtninger: (1) Konsultationerne i medfør af artikel 96 i AVS-EU-partnerskabsaftalen med Republikken Guinea-Bissau blev afsluttet ved afgørelse 2011/492/EU, og der blev truffet relevante foranstaltninger, som fremgår af bilaget til nævnte afgørelse. (2) Ved Rådets afgørelse 2012/387/EU blev Rådets afgørelse 2011/492/EU forlænget med et år til den 19. juli 2013. (3) De centrale elementer i AVS-EU-partnerskabsaftalens artikel 9 overholdes fortsat ikke, og de nuværende forhold i Guinea-Bissau sikrer ikke respekten for menneskerettighederne, de demokratiske principper og retsstaten. (4) Afgørelse 2011/492/EU bør derfor ændres med henblik på yderligere at forlænge anvendelsesperioden for de relevante foranstaltninger — VEDTAGET DENNE AFGØRELSE: Artikel 1 I afgørelse 2011/492/EU foretages følgende ændringer: Artikel 3 affattes således: "Denne afgørelse træder i kraft på dagen for vedtagelsen. Den udløber den 19. juli 2014. Den tages op til fornyet overvejelse mindst hver sjette måned og helst på grundlag af fælles tilsynsbesøg, der gennemføres af EU-Udenrigstjenesten og Europa-Kommissionen." Artikel 2 Brevet, der er vedlagt som bilag til denne afgørelse, vil blive fremsendt til Guinea-Bissaus myndigheder. Artikel 3 Denne afgørelse træder i kraft på dagen for vedtagelsen. Den offentliggøres i Den Europæiske Unions Tidende. Udfærdiget i Bruxelles, den […]. På vegne af Rådet Formand || BILAG Hr. præsident for Republikken Guinea-Bissau Hr. premierminister for Republikken Guinea-Bissau I forlængelse af de konsultationer, der fandt sted den 29. marts 2011 i Bruxelles inden for rammerne af artikel 96 i AVS-EU-partnerskabsaftalen besluttede Den Europæiske Union den 18. juli 2011 ved Rådets afgørelse 2011/492/EU at vedtage relevante foranstaltninger, herunder et system af gensidige forpligtelser, med henblik på en gradvis genoptagelse af samarbejdet med EU. Ved Rådets afgørelse 2012/387/EU af 16. juli 2012 blev Rådets afgørelse 2011/492/EU forlænget med et år til den 19. juli 2013. Det er Den Europæiske Unions opfattelse, at der 12 måneder efter vedtagelsen af ovennævnte forlængelse ikke er gjort væsentlige fremskridt, hvorfor det er besluttet at forlænge anvendelsesperioden for afgørelse 2011/492/EU indtil 19. juli 2014. Den Europæiske Union ønsker endnu en gang at understrege, at den betragter et fortsat samarbejde med Guinea-Bissau som vigtigt, og at den ønsker at fortsætte dialogen for i den nærmeste fremtid at gøre fremskridt, der muliggør genoptagelsen af et fuldstændigt samarbejde. Med venlig hilsen På vegne af Rådet || På vegne af Kommissionen C. ASHTON Formand || A. PIEBALGS Kommissær [1] EFT L 317 af 15.12.2000, s. 3. [2] EUT L 287 af 4.11.2010, s. 3. [3] EFT L 317 af 15.12.2000, s. 376, ændret ved EUT L 247 af 9.9.2006, s. 48.